b'\n_START_ARTICLE_\nJuminda poolsaar\n_START_PARAGRAPH_\nJuminda poolsaar on poolsaar Eesti p\xc3\xb5hjarannikul Kolga ja Hara lahe vahel, Kuusalu vallas Harjumaal.\n_START_SECTION_\nPoolsaare geograafia\n_START_PARAGRAPH_\nJuminda poolsaar on ligi 13 kilomeetrit pikk ja l\xc3\xb5unaosas kuni 6 kilomeetrit lai. Poolsaare p\xc3\xb5hjaosas asub Juminda neem. Juminda poolsaarest idas asub P\xc3\xa4rispea poolsaar._NEWLINE_Poolsaar kuulub tervikuna Lahemaa rahvusparki. Suurt osa poolsaarest katab okaspuumets. Poolsaare keskosas on kaks suurt raba: Aabla raba ja Hara soo. Aabla raba p\xc3\xb5hjaosas asub Eesti suuruselt kolmas hiidrahn Majakivi. Aabla raba l\xc3\xa4\xc3\xa4nek\xc3\xbcljel kulgeb p\xc3\xb5hja-l\xc3\xb5unasuunaline Pikan\xc3\xb5mme luide._NEWLINE_Rammikul on suuri kivik\xc3\xbclve Tapurla k\xc3\xbclast l\xc3\xa4\xc3\xa4nes ja Juminda neemel. _NEWLINE_Asustus paikneb p\xc3\xb5hiliselt rannak\xc3\xbclades (Hara, Juminda, Kiiu-Aabla, Kolga-Aabla, Leesi, Pedaspea, Tammistu, Tapurla, Virve). Juminda Poolsaare Selts loeb poolsaare k\xc3\xbclade hulka ka Pudisoo k\xc3\xbcla. Vanim on arvatavasti Juminda k\xc3\xbcla, mida on nimetatud 1290 Jumentake.\n_START_SECTION_\nPoolsaare militaarajalugu\n_START_PARAGRAPH_\nTeise maailmas\xc3\xb5ja ajal toimus Juminda poolsaare l\xc3\xa4hedal Soome lahes Juminda miinilahing. 27. augustil 1941 alanud punav\xc3\xa4gede evakueerimisel Tallinnast, kus Tallinna kaitsnud Punaarmee \xc3\xbcksuste j\xc3\xa4\xc3\xa4nused, p\xc3\xb5genevad punategelased, mobiliseeritud ja evakueeritavad \xe2\x80\x93 kokku \xc3\xbcle 30 000 inimese \xe2\x80\x93 paigutati \xc3\xb6\xc3\xb6l vastu 28. augustit N\xc3\xb5ukogude laevadele, mis asusid teele Kroonlinna suunas. Lisaks inimestele oli laevadel ka hulgaliselt materiaalseid v\xc3\xa4\xc3\xa4rtusi. Juminda poolsaare kohal sattusid laevakaravanid soomlaste ja sakslaste paigutatud miinit\xc3\xb5ketele ning langesid \xc3\xbchtlasi pommi- ja torpeedor\xc3\xbcnnakute alla. 195 laevast (183 laeva Tallinnast, 12 Paldiskist) uputati 55, hukkunute arv v\xc3\xb5is olla umbes 15 000._NEWLINE_Poolsaare idarannikul asuva Virve k\xc3\xbcla l\xc3\xa4hedale rajas NSV Liidu s\xc3\xb5jamerelaevastik aastatel 1956\xe2\x80\x931957 Hara lahte Hara allveelaevasadama, kus demagnetiseeriti laevu (koordinaadid 59\xc2\xb0\xc2\xa037\xe2\x80\xb2\xc2\xa059\xe2\x80\xb3\xc2\xa0N, 25\xc2\xb0\xc2\xa041\xe2\x80\xb2\xc2\xa01\xe2\x80\xb3\xc2\xa0E)._NEWLINE_Hara k\xc3\xbcla juures asus ka NSV Liidu Riikliku Julgeoleku Komitee NSV Liidu piirivalve Punalipulise Balti Piirivalveringkonna, 6. Punat\xc3\xa4he ordeniga Gdynia piirivalvesalga 10. piirivalvekordon.'